CELEX: C2005/271/48
Language: el
Date: 2005-10-29 00:00:00
Title: Υπόθεση T-324/05: Προσφυγή που ασκήθηκε στις 25 Αυγούστου 2005 — Εσθονία κατά Επιτροπής

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/24
            
         Προσφυγή που ασκήθηκε στις 25 Αυγούστου 2005 — Εσθονία κατά Επιτροπής
   (Υπόθεση T-324/05)
   (2005/C 271/48)
   Γλώσσα διαδικασίας: η εσθονική
   Διάδικοι
   
      Προσφεύγουσα: Εσθονική Δημοκρατία (εκπρόσωπος: Lembit Uibo)
   
      Καθής: Επιτροπή των Ευρωπαϊκών Κοινοτήτων
   Αίτημα της προσφεύγουσας
   Ακύρωση του κανονισμού (ΕΚ) 832/2005 της Επιτροπής (ΕΕ L 138 της 1.6.2005, σ. 3)
   Λόγοι ακυρώσεως και κύρια επιχειρήματα
   Με την προσφυγή ζητείται η ακύρωση του κανονισμού (ΕΚ) 832/2005 της Επιτροπής, της 31ης Μαΐου 2005, για τον καθορισμό της πλεονάζουσας ποσότητας ζάχαρης, ισογλυκόζης και φρουκτόζης για την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (1).
   Προς στήριξη της προσφυγής της η προσφεύγουσα προβάλλει τους ακόλουθους λόγους ακυρώσεως:
   
               —
            
            
               παράβαση ουσιώδους τύπου κατά την έκδοση του κανονισμού (ΕΚ) 832/2005: παραβίαση της αρχής της αμοιβαίας ευθύνης, δεδομένου ότι η επίτροπος Fischer Boel όφειλε να καθορίσει προ της εκδόσεως του κανονισμού τις ποσότητες ζάχαρης που έπρεπε να απομακρυνθούν από την αγορά.
            
         
               —
            
            
               Ως προς τους εκτελεστικούς της Συνθήκης ΕΚ κανονισμούς, μη συμφωνία του κανονισμού (ΕΚ) 832/2005 προς τον κανονισμό (ΕΚ) 60/2004, ο οποίος αποτελεί τη νομική βάση του πρώτου, καθόσον
               
                           α)
                        
                        
                           ο κανονισμός (ΕΚ) 832/2005, κατά παράβαση του άρθρου 6 του κανονισμού (ΕΚ) 60/2004, έλαβε υπόψη κατά τον καθορισμό της πλεονάζουσας ποσότητας τις ποσότητες ζάχαρης που υπήρχαν αποθηκευμένες στα νοικοκυριά·
                        
                     
                           β)
                        
                        
                           η Επιτροπή, κατά παράβαση του άρθρου 6, παράγραφος 1, στοιχείο γ', του κανονισμού (ΕΚ) 60/2004, δεν συνεκτίμησε τις ιδιαίτερες συνθήκες υπό τις οποίες δημιουργήθηκαν τα αποθέματα ζάχαρης στην Εσθονία.
                        
                     
         
               —
            
            
               Παράβαση της απορρέουσας από το άρθρο 253 ΕΚ υποχρεώσεως αιτιολογήσεως, καθόσον με τον κανονισμό (ΕΚ) 832/2005 δεν επεξηγείται γιατί οι ποσότητες ζάχαρης που υπήρχαν αποθηκευμένες στα νοικοκυριά συνυπολογίστηκαν στις πλεονάζουσες ποσότητες και γιατί δεν ελήφθησαν υπόψη οι συνθήκες υπό τις οποίες δημιουργήθηκαν τα αποθέματα ζάχαρης στην Εσθονία.
            
         
               —
            
            
               Παραβίαση της αρχής της χρηστής διοικήσεως, καθόσον η Επιτροπή δεν συνεκτίμησε, κατά την έκδοση του κανονισμού (ΕΚ) 832/2005, τις ιδιαίτερες συνθήκες υπό τις οποίες δημιουργήθηκαν τα αποθέματα ζάχαρης στην Εσθονία, μεταξύ των οποίων και τη συμβολή της ίδιας της Ευρωπαϊκής Ενώσεως στην αύξηση των εισαγωγών ζάχαρης.
            
         
               —
            
            
               Παραβίαση της αρχής της καλής πίστεως, καθόσον δεν ελήφθησαν μέτρα για την αποτροπή της αυξήσεως των εξαγωγών από την Ευρωπαϊκή Ένωση προς την Εσθονία, ενώ, συγχρόνως, απαγορεύτηκαν αντίμετρα εκ μέρους της Εσθονίας.
            
         
               —
            
            
               Παραβίαση της αρχής της απαγορεύσεως των δυσμενών διακρίσεων, καθόσον ο καθορισμός των πλεονασμάτων ζάχαρης με τον κανονισμό (ΕΚ) 832/2005 περιήγαγε την Εσθονία σε δυσμενή θέση σε σχέση με τα καλούμενα «παλαιά» κράτη μέλη, ενώ ενδεχόμενα μέτρα προς εκτέλεση του κανονισμού (ΕΚ) 832/2005 θα έχουν ως αποτέλεσμα δυσμενείς διακρίσεις σε βάρος των εσθονικών επιχειρήσεων και νοικοκυριών σε σχέση με τις αντίστοιχες ομάδες στα παλαιά κράτη μέλη.
            
         
               —
            
            
               Προσβολή των δικαιωμάτων ιδιοκτησίας των επιχειρήσεων και/ή νοικοκυριών, καθόσον ενδεχόμενα εκτελεστικά του κανονισμού (ΕΚ) 832/2005 μέτρα θα επιβάλλουν περιορισμούς στα πρόσωπα αυτά, οι οποίοι δεν δικαιολογούνται βάσει θεμιτών σκοπών και συνιστούν αντίθετη προς την αρχή της αναλογικότητας επέμβαση στα δικαιώματά τους.
            
         
               —
            
            
               Παραβίαση της αρχής της αναλογικότητας, καθόσον η υποχρέωση, βάσει του κανονισμού (ΕΚ) 832/2005, περί απομακρύνσεως από την αγορά ποσοτήτων αντίστοιχων προς τις ποσότητες που είναι αποθηκευμένες στα νοικοκυριά δεν επιδιώκει κανένα θεμιτό σκοπό, ενώ συνιστά αντίθετη προς την αρχή της αναλογικότητας επέμβαση στα δικαιώματά τους.
            
         
      (1)  EE L 138 της 1.06.2005, σ. 3.